তথ্যবিবরণী নম্বর : ১৯০৩

**সড়ক ও মহাসড়কের নির্মাণ কাজ দ্রুত শেষ করার নির্দেশ সেতু মন্ত্রীর**

ঢাকা, ৬ বৈশাখ (১৯ এপ্রিল) :

আসন্ন ঈদ ও বর্ষাকালকে সামনে রেখে দ্রুত সড়ক-মহাসড়কের নির্মাণকাজ এগিয়ে নেয়ার নির্দেশ দিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

মন্ত্রী আজ নিজ বাসভবন থেকে ভিডিও কনফারেন্সে রংপুর সড়ক জোন, বিআরটিএ ও বিআরটিসি’র কর্মকর্তাদের সাথে মতবিনিময়কালে এ নির্দেশনা দেন।

মন্ত্রী বলেন, দেশব্যাপী লকডাউন চলাকালে সড়কে যান চলাচলে নিষেধাজ্ঞার কারণে সড়ক-মহাসড়ক খালি রয়েছে। এখনই সড়ক-মহাসড়ক মেরামত ও সংস্কারের উপযুক্ত সময়। সড়ক নির্মাণে গুণগতমান নিশ্চিতের বিষয়টিকে গুরুত্ব দিয়ে তিনি বলেন, রংপুর সড়ক জোনের অধীনে যে সকল সড়কের মেরামত ও সংস্কারকাজ চলমান তা ঈদের এক সপ্তাহ আগেই শেষ করে সড়ককে যানবাহন চলাচলের উপযোগী রাখতে হবে।

বিআরটিসি’র বহরে সম্প্রতি দেড় হাজারের বেশি বাস-ট্রাক যুক্ত করা হয়েছে উল্লেখ করে মন্ত্রী বলেন, বিআরটিসি’কে লাভজনক প্রতিষ্ঠানে রূপ দিতে এগুলো সঠিকভাবে রক্ষণাবেক্ষণ করতে হবে। বিআরটিএ’র লাইসেন্স কার্ড সরবরাহ দ্রুত করার বিষয়টিকে গুরুত্ব দিয়ে তিনি বলেন, বিআরটিএ’র সেবা কার্যক্রমে স্বচ্ছতা আনতে হবে।

সড়ক ও জনপথ অধিদপ্তরের প্রধান প্রকৌশলী মো. আবদুস সবুর, সড়ক পরিবহন ও মহাসড়ক বিভাগের অতিরিক্ত সচিব আব্দুল মালেক, রংপুর সড়ক জোনের অতিরিক্ত প্রধান প্রকৌশলী, তত্ত্বাবধায়ক প্রকৌশলী, নির্বাহী প্রকৌশলীসহ বিআরটিএ ও বিআরটিসি’র কর্মকর্তাগণ সভায় অনলাইনে সংযুক্ত ছিলেন।

#

ওয়ালিদ/পাশা/রফিকুল/রেজাউল/২০২১/১৯২৪ ঘণ্টা

তথ্যবিবরণী নম্বর : ১৯০২

**মামুনুল হকের কর্মকাণ্ড দেশ, সমাজ ও ধর্মের জন্য হুমকিস্বরূপ**

**--তথ্যমন্ত্রী**

ঢাকা, ৬ বৈশাখ (১৯ এপ্রিল) :

গ্রেফতার হওয়া হেফাজতনেতা মামুনুল হকের কর্মকান্ড দেশ, সমাজ ও ধর্মের জন্য হুমকিস্বরূপ বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর মিন্টু রোডে সরকারি বাসভবনে সীমিত পরিসরে  সাংবাদিকদের সাথে মতবিনিময়কালে মামুনুল হকের গ্রেফতার প্রসঙ্গে এক প্রশ্নের জবাবে মন্ত্রী একথা বলেন।

মন্ত্রী বলেন, 'মামুনুল হক সাম্প্রতিক সময়ে যেসব কর্মকাণ্ড করেছে এবং ২০১৩ সালে হেফাজতের তাণ্ডবে যেভাবে নেতৃত্ব দিয়েছে, সেগুলো দেশ, সমাজ, রাষ্ট্র এবং ইসলামের জন্য হুমকিস্বরূপ। আবার, মহানবী হযরত (সা.) কিভাবে ঠোঁট নাড়াতেন সেটিও মামুনুল হক অভিনয় করে দেখিয়েছে অর্থাৎ রাসুল (সা.)-কে ব্যঙ্গ করেছে। এ অধিকার তাকে কে দিয়েছে! এটা যদি অন্য কেউ করতো, তাকে মামুনুল হক আর তার বংশবদ হেফাজতের নেতারা কি করতেন!'  'শুধু তাই নয়, হেফাজতে ইসলামের প্রতিষ্ঠাতা আমীর মাওলানা আহমদ শফির মতো শতবর্ষী নেতাকে অত্যন্ত অসুস্থ অবস্থায় হাসপাতালে নেবার পথে তার অক্সিজেন টিউব খুলে নেয়াসহ নানাভাবে হেনস্তা করে মৃত্যুর দিকে ঠেলে দেয়া, যেগুলোকে ডাক্তারেরা তার মৃত্যুর কারণ বলেছেন- এসমস্ত কিছুর নির্দেশদাতা হচ্ছে মামুনুল হকরা', উল্লেখ করে ড. হাছান বলেন, কয়েকজন মতলববাজ হুজুরের কাছে ইসলাম ধর্ম লিজ দেয়া হয়নি।

এসময় সাংবাদিকদের প্রশ্ন 'বিএনপিনেতা মির্জা আব্বাসের বক্তব্য, 'ইলিয়াস আলীকে সরকার নয় বিএনপিই গুম করেছে' এবং পরে সেবক্তব্য অস্বীকার করা এর জবাবে  তথ্যমন্ত্রী বলেন, 'মির্জা আব্বাস অনলাইনে লাইভ মিটিংয়ে মুখ ফসকে সত্যিটা বলে ফেলেছেন। পরে দলের মধ্যে সমালোচনার মুখে তিনি সেই বক্তব্যের দায় গণমাধ্যমের ওপর চাপানোর চেষ্টা করেছেন। তবে সত্যিটা বলার জন্য তাকে ধন্যবাদ জানাই এবং আশা করি তিনি ভবিষ্যতে আরো এমন সত্যি বলে দেবেন।'

গণমাধ্যম ও সামাজিক যোগাযোগ মাধ্যমে লকডাউন চলাকালে পুলিশের হাতে ডাক্তার ও অন্যান্য পেশাজীবী মানুষের হেনস্তার চিত্র সম্পর্কে সাংবাদিকদের প্রশ্নের উত্তরে ড. হাছান মাহ্‌মুদ বলেন, লকডাউন কার্যকর করতে আইনশৃঙ্খলা রক্ষাকারী বাহিনী যে যত্ন ও কষ্ট করছে, এজন্য তাদেরকে ধন্যবাদ জানাই। পাশাপাশি দায়িত্বপালনের সময় এটি খেয়াল রাখতে হবে, কেউ যেন হেনস্তা না হয়। 'ডাক্তার, সাংবাদিক, সংস্কৃতিকর্মীসহ অনেকে দেশে করোনা মোকাবিলায় প্রথম সারির যোদ্ধা এবং আমাদের অনেক রাজনৈতিক নেতা এসময় জনগণের পাশে দাঁড়াতে গিয়ে মৃত্যুবরণ করেছেন' উল্লেখ করে তথ্যমন্ত্রী বলেন, 'একজন ডাক্তার যিনি এপ্রোন পরে আছেন, যার গাড়িতে দেশের সর্বোচ্চ চিকিৎসা প্রতিষ্ঠানের স্টিকার আছে, তাকে পরিচয়পত্রের জন্য বারবার চাপ দেয়া কতটা সমীচীন সে প্রশ্ন অনেকেই তুলেছেন।'

#

আকরাম/পাশা/রফিকুল/রেজাউল/২০২১/১৯২০ ঘণ্টা

তথ্যবিবরণী নম্বর : ১৯০১

**সরকার কৃষকের ধানের ন্যায্য মূল্য নিশ্চিত করবে**

**-- খাদ্যমন্ত্রী**

ঢাকা, ৬ বৈশাখ (১৯ এপ্রিল) :

খাদ্যমন্ত্রী সাধন চন্দ্র মজুমদার বলেছেন, কৃষকের উৎপাদিত ধানের ন্যায্য দাম গত বছরের মতো এবারও নিশ্চিত করবে সরকার। এজন্য শিগগিরিই দর বেধে দেয়া হবে। একইসাথে চাল সংগ্রহের মূল্য ও দিনক্ষণ ঘোষণা করা হবে। সরকারি গুদামে ধান-চাল ক্রয় করার পাশাপাশি খোলা বাজারেও তদারকি করা হবে; যাতে কেউ সিন্ডিকেট করে দাম নিয়ন্ত্রণ করতে না পারে।

আজ নওগাঁয় বোরো ধানের উৎপাদন, শস্য-শ্রমিক ব্যবস্থাপনা, করোনা পরিস্থিতি ও লকডাউন বিষয়ক এক সভায় ঢাকা থেকে অনলাইনে যুক্ত হয়ে এসব কথা বলেন মন্ত্রী।

মন্ত্রী আরো বলেন, উৎপাদিত বোরোর ফলন দ্রুত ঘরে তুলতে হবে। এজন্য প্রতিটি জেলায় শ্রমিক ব্যবস্থাপনা গড়ে তোলার নির্দেশ দেয়া হচ্ছে। শ্রম উদ্বৃত্ত জেলা থেকে শস্য শ্রমিক আনা-নেয়ার ব্যবস্থা করতে প্রশাসনকে দিক নির্দেশনা প্রদান করেন তিনি। শ্রমিক ব্যবস্থাপনায় গত বছরের অজ্ঞিতা কাজে লাগিয়ে বিদ্যালয় কক্ষ ব্যবহারেরও পরামর্শ দেন মন্ত্রী।

সভায় সভাপত্বি করেন জেলা প্রশাসক মো: হারুন- অর-রশিদ। বক্তব্য দেন নওগাঁ-৪ আসনের এমপি মুহা. ইমাজ উদ্দিন প্রামানিক, নওগাঁ-৬ আসনের এমপি আলহাজ আনোয়ার হোসেন হেলাল, পুলিশ সুপার প্রকৌশলী আবদুল মান্নান মিয়া বিপিএম, জেলা কৃষি সম্প্রসারণ অধিদপ্তরের উপ পরিচালক সামসুল ওয়াদুদ ও অন্যান্য কর্মকর্তাগণ।

সভায় নওগাঁ জেলার করোনা ও লকডাউন পরিস্থিতি তুলে ধরা হয়। এসময় সদর হাসপাতালে শিগিরিই করোনা পরীক্ষার জন্য ল্যাব স্থাপন, আইসিইউ ও সেন্ট্রাল অক্সিজেন সরবরাহ প্ল্যান্ট স্থাপনের কথা জানান সাধন চন্দ্র মজুমদার।

#

সুমন/পাশা/রফিকুল/রেজাউল/২০২১/১৯০৪ ঘণ্টা

তথ্যবিবরণী নম্বর : ১৯০০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৬ বৈশাখ (১৯ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৪ হাজার ১৫২ জনের নমুনা পরীক্ষা করে ৪ হাজার ২৭১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৭ লাখ ২৩ হাজার ২২১ জন।

গত ২৪ ঘণ্টায় ১১২জন-সহ এ পর্যন্ত ১০ হাজার ৪৯৭ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৬ লাখ ২১ হাজার ৩০০ জন।

#

দলিল/পাশা/রফিকুল/রেজাউল/২০২১/১৭২৬ ঘণ্টা

তথ্যবিবরণী নম্বর : ১৮৯৯

**করোনা টিকার ২য় ডোজ নিলেন মুক্তিযুদ্ধ বিষয়ক মন্ত্রী**

ঢাকা, ৬ বৈশাখ (১৯ এপ্রিল) :

করোনা ভাইরাস প্রতিরোধে ২য় ডোজ টিকা গ্রহণ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক।

আজ দুপুর ১২ টায় রাজধানীর সচিবালয় ক্লিনিকে তিনি টিকা নেন। টিকা দিয়ে মন্ত্রী ভালো বোধ করছেন। কোন পার্শ্ব প্রতিক্রিয়া দেখা দেয়নি।

এ সময় সচিবালয় ক্লিনিকের সিভিল সার্জন ডা. মোহাম্মদ ইলিয়াস চৌধুরী উপস্থিত ছিলেন।

এর আগে  গত ১৭ ফেব্রুয়ারি ২০২১ তিনি প্রথম ডোজ টিকা গ্রহণ করেন।

#

মারুফ/পরীক্ষিৎ/সুবর্ণা/আসমা/২০২১/১৩৩০ ঘণ্টা

তথ্যবিবরণী নম্বর : ১৮৯৮

**অর্থমন্ত্রীর বড় জামাতার ইন্তেকাল**

ঢাকা, ৬ বৈশাখ (১৯ এপ্রিল) :

অর্থমন্ত্রী আ হ ম মুস্তফা কামাল - এর বড় মেয়ে কাসফি কামালের স্বামী মো: দিলশাদ হোসেন গত শুক্রবার লন্ডনে তার নিজ বাসভবনে হৃদরোগে আক্রান্ত হয়ে শেষ নিঃশ্বাস ত্যাগ করেছেন (ইন্নালিল্লাহি ...............রাজিউন)। অর্থমন্ত্রী মো: দিলশাদ হোসেনের বিদেহী আত্মার মাগফেরাত কামনা করে দেশবাসীর কাছে দোয়া প্রার্থনা করেছেন।

উল্লেখ্য যে, বর্তমান পরিস্থিতিতে যুক্তরাজ্যের স্থানীয় নিময়কানুন পালন করে মরহুমের মরদেহ ঢাকায় এনে দাফন করার বিষয়ে ব্যবস্থা গ্রহণ করা হচ্ছে।

#

তৌহিদুল/পরীক্ষিৎ/সুবর্ণা/আসমা/২০২১/১১৩০ ঘণ্টা